**Obec Šelpice**

**Všeobecne záväzné nariadenie obce Šelpice č. 1/2017,**

**ktorým sa upravujú niektoré podmienky držania psov na území obce Šelpice**

Obec Šelpice na základe Ústavy Slovenskej republiky a podľa § 3 ods. (6), § 4 ods. (5), § 5 a § 6 ods. (3) zákona č. 282/2002 Z. z., ktorým sa upravujú niektoré podmienky držania psov v znení neskorších predpisov, vydáva toto Všeobecne záväzné nariadenie obce Šelpice, ktorým sa upravujú niektoré podmienky držania psov na území obce Šelpice (ďalej len „VZN“).

**Článok 1**

**Účel nariadenia**

Účelom tohto VZN je úprava niektorých podmienok držania psov na území obce Šelpice (ďalej len „obec“).

**Článok 2**

**Základné ustanovenie**

Práva a povinnosti fyzických osôb pri držaní psov sú upravené zákonom č. 282/2002 Z.z., ktorým sa upravujú niektoré podmienky držania psov v znení neskorších predpisov (ďalej len „zákon“).

**Článok 3**

**Evidencia psov**

1. Práva a povinnosti fyzických osôb ohľadne evidencie psov upravuje § 3 zákona.

2. Evidenciu psov na území obce vedie Obecný úrad v Šelpiciach, ktorý vydá držiteľovi psa zapísaného do evidencie evidenčnú známku psa (ďalej len „známka“). Známka je neprenosná na iného psa.

3. Odcudzenie, zničenie alebo stratu známky je v zmysle príslušných ustanovení zákona držiteľ psa povinný do 14 dní odvtedy, čo odcudzenie, zničenie alebo stratu známky zistil, oznámiť obci. Obec za úhradu 3,50 eura vydá držiteľovi psa náhradnú známku.

**Článok 4**

**Podrobnosti o vodení psa a zákaz voľného pohybu psov**

1. Voľným pohybom psa je v zmysle príslušných ustanovení zákona pohyb psa bez vôdzky mimo chovného priestoru alebo zariadenia na chov; za voľný pohyb psa sa nepovažuje pohyb zvláštneho psa bez vôdzky mimo chovného priestoru alebo zariadenia na chov, ak je na základe výcviku ovládaný osobou, ktoré ho vedie.

2. Pojem „zvláštny pes“ je vymedzený v § 2 zákona.

3. Na všetkých verejných a verejne prístupných priestranstvách nachádzajúcich sa v katastri obce, môže v zmysle príslušných ustanovení zákona psa viesť iba osoba, ktorá je fyzicky a psychicky spôsobilá a schopná psa ovládať v každej situácii, pričom je povinná predchádzať tomu, aby pes útočil alebo iným spôsobom ohrozoval človeka alebo zvieratá a zabraňovať vzniku škôd na majetku, prírode a životnom prostredí, ktoré by pes mohol spôsobiť.

4. V katastrálnom území obce je voľný pohyb psa zakázaný na všetkých verejných a verejne prístupných priestranstvách nachádzajúcich sa v intraviláne obce.

5. V prípade, ak osoba vedie psa na verejných a verejne prístupných priestranstvách nachádzajúcich sa v intraviláne obce, pes musí byť vedený na vôdzke.

6. V katastrálnom území obce je zakázaný voľný pohyb psa bez priameho, bezprostredného dozoru osoby, ktorá psa vedie, na všetkých verejných a verejne prístupných priestranstvách nachádzajúcich sa v extraviláne obce.

7. V prípade, ak osoba vedie psa na verejných a verejne prístupných priestranstvách nachádzajúcich sa v extraviláne obce, pes môže byť vedený bez vôdzky iba osobou a iba za podmienok uvedených v ods. 3. tohto článku.

**Článok 5**

**Zákaz vstupu so psom**

V katastrálnom území obce Šelpice je vstup so psom zakázaný:

a/ do areálu cintorína,

b/ do objektu kostola,

c/ do objektu obecného úradu - kultúrneho domu,

d/ do areálu oploteného multifunkčného ihriska,

e/do priestoru materskej školy.

**Článok 6**

**Znečisťovanie verejných priestranstiev**

1. Ak pes znečistí verejné priestranstvo výkalmi, je ten kto psa vedie povinný v zmysle § 6 ods. (1) zákona, výkaly bezprostredne odstrániť.

2. Povinnosť podľa ods. 1 tohto článku sa nevzťahuje na osobu, ktorá psa vedie na verejných a verejne prístupných priestranstvách nachádzajúcich sa v extraviláne obce.

**Článok 7**

**Priestupky**

Priestupky, ktorých sa dopustí držiteľ psa, alebo ten kto psa vedie nesplnením povinností, alebo nerešpektovaním zákazov sú uvedené v § 7 zákona.

**Článok 8**

**Zrušovacie ustanovenie**

Dňom účinnosti tohto VZN sa ruší Všeobecne záväzné nariadenie Obce Šelpice č. 1/2012 o podmienkach držania psov v obci Šelpice schválené obecným zastupiteľstvom obce Šelpice dňa 3.1.2012, ktoré nadobudlo účinnosť dňom 27.1.2012.

**Článok 9**

**Účinnosť**

Toto všeobecne záväzné nariadenie nadobúda účinnosť od 1.4. 2017.

Návrh VZN bol zverejnený na úradnej tabuli obce a webovej stránke obce od 16.1.2017 do 31.1.2017.

VZN bolo schválené Obecným zastupiteľstvom obce Šelpice dňa 10.3.2017, uznesením č.2/2017.

Schválené VZN bolo zverejnené na úradnej tabuli obce od 10.3.2017 do 25.3.2017 a webovej stránke obce od 13.3.2017.

 Ružena Opálková

 starostka obce v.r.